Megtiltanák a kizárólagossági szerzõdéseket a sör-, az üdítõ- és az ásványvízpiacon
A Magyarországon forgalmazott ásványvizek, üdítõk és sörök piacát igyekszik rendezni az a törvényjavaslat, amelyet a Fidesz-frakció támogatásával nyújtott be a Parlamentnek Kósa Lajos. A Fidesz alelnöke errõl szombaton beszélt Debrecenben sajtótájékoztatón.
Annyit szeretnénk elérni, hogy Magyarország olyan ország legyen a fogyasztói kínálat szempontjából, mint Németország, Csehország, Szlovákia, vagy éppen Ausztria: ha van valahol kis kézmûves gyártó, az a helyi piacra, vagy az országos piacra el tudjon jutni a termékével - mondta Kósa Lajos. A jogszabállyal azt akarják elérni, hogy a magyar fogyasztónak legyen lehetõsége a nagy multik sörén kívül a kisebb gyártók söreit is választani.

Kósa Lajos a jelenlegi hazai gyakorlatról azt mondta, a forgalmazókkal és a rendezvényszervezõkkel a nagy gyártók kizárólagossági szerzõdést kötnek, gyakorlatilag fizetnek azért, hogy a forgalmazók kizárólag csak az õ termékeit árusítsák. Az általa benyújtott módosító javaslat arról szól, hogy

kizárólagos szerzõdést kötni a forgalmazókkal ezentúl tilos, aki ilyet köt, az a szerzõdés semmis.

Hozzátette: szeretné elérni, hogy ezzel lehetõvé váljon, hogy a kistermelõk, a kézmûves terméket elõállítók is odaférjenek a magyar piachoz. Szeretné elérni továbbá, amit 2015-ben a nagy gyártókkal a versenyhivatal már egyszer leegyeztetett, hogy legyen egy olyan piacnyitás, ami lehetõvé teszi, hogy a helyi kisszériás termelõk az egész piac 20 százalékát el tudják érni, 80 százalék pedig megmarad a multiknak - magyarázta a kormánypárti politikus.

Nem kiszorítani, nem elüldözni akarom a multikat, csak szeretném azt a helyzetet Magyarországon is megvalósítani, ami más országokban ma már gyakorlat

- tette hozzá Kósa, megjegyezve: ez növeli a kínálatot, erõsíti a minõségi versenyt, az árversenyt, ugyanakkor "senkit nem fojt meg".

Kósa a jelenlegi helyzetet illusztrálva azt mondta, Magyarországon a teljes sörpiac évi forgalma 166 milliárd forint, aminek a három nagy szereplõ vitte el a 94,5 százalékát, összesen 160 milliárd forintot. Ugyanakkor a fennmaradó 6 milliárdot sem a magyar kistermelõk vitték el, hanem ebbõl hármat azok a brandek, amelyeket a nagy gyártók importáltak Magyarországra. Kósa szerint ugyanez a helyzet az üdítõitalok és az ásványvizek piacán is.

A javaslatot támogatta az Országgyûlés törvényalkotási bizottsága, hétfõn lesz a tervezet vitája, és kedden szavaznak róla.
Kósa Lajos üdítõital sör ásványvíz